Jørn Dohrmann (DF), 2006-05-03:
Det er en meget interessant debat, vi kan følge i dag.
Når vi slår op i avisen i dag, kan man diskutere i lange baner, hvem der har ophavsret til det forslag, der bliver fremført her, men vi kan konstatere, at i december 2005 var Socialdemokratiet for et svinestop, og nu har de rykket sig.
Nu vil de altså gerne have flere svin, men de vil også gerne have landbrugene miljøgodkendt.
Som vi ser det, er det et skridt i den rigtige retning, bl.a. på baggrund af at det selvfølgelig også betyder noget for Danmark, om man vil stoppe en udvikling, eller om man vil have noget realitet ind i den udvikling, der sker på det her område.
Det er vigtigt for os at sige, at vi fra Dansk Folkepartis side arbejder på den her sag om at få landbruget miljøgodkendt.
Vi arbejder for at få nogle retningslinjer, som sidestiller landbruget med industrien, så man får nogle retningslinjer, der er harmoni i.
Det er ikke alle amterne, der foretager den her måling af belastningen.
Så blev der sagt noget om, at nogle vil have nogle miljøgodkendelser allerede ved landbrug på 30 ha, vel vidende at der i forslaget står, at der bliver færre af de små brug og mange, mange flere af de store brug.
Hvad vil man opnå med alle de små brug, siden de skal tages med i forslaget her, idet man i det næste afsnit skriver, at der kan være en sagsbehandlingstid for VVMsager på op til 4-5 år?
Hvis man tager alle de små brug med, kan jeg kun få det regnestykke til at gå op, ved at der vil blive længere ventetid for at få de her ting gennemført.
Er det intentionen med forslaget her?
Jeg troede, at man ville tage hånd om de store miljøproblemer og sige: Her har vi nogle ting, vi gerne vil have belyst og have nogle klare retningslinjer for, men vi vil ikke gøre det umuligt.
Derfor er vi også kommet til det resultat, som SF prøver at give et skræmmebillede af, nemlig at der er nogle, der hamstrer en tilladelse.
Det kan man jo ikke, når det, som der står i forslaget, tager 4-5 år fra forslaget er blevet fremsat.
Desuden er der også nogle økonomiske belastninger, hvis grænsen lægges ved 30 ha.
En VVM kan hurtigt koste fra 40.000 kr. og op til 150.000 kr., og så er man netop med til at sende alle de små brug over til de store, fordi man som lille landmand ikke kan holde til den økonomiske belastning.
Vi vil gerne være med til at stille nogle krav om, at den teknologi, man bruger, skal være noget af den bedste, der findes på markedet.
Det vil vi gerne diskutere, men vi tvivler på, at det forslag, som er lagt frem her, skulle være det eneste forslag, der skulle kunne løse alle problemer.
Der blev i de tidligere ordførertaler stillet spørgsmål om, hvordan vi sikrer, at de brug, der er i gang i dag, bliver moderniseret og kommer igennem den her proces.
Vi ved, at de anlæg, der er på store brug også bliver slidt op, så der inden for en ganske kort årrække – det er hvert 10. år – skal nyt inventar til.
Der vil altså ske en udvidelse på de her store landbrug, så derfor vil det være en naturlig ting inden for en kort årrække.
Den her nye miljøgodkendelse, som jeg har forstået regeringen arbejder meget intensivt på at få igennem, vil også gælde for de her brug.
Så jeg mener, at der selvfølgelig er nogle tiltag, vi kan arbejde videre med, men som forslaget ligger her, mener jeg ikke, at det kan bruges, som vi ser det på nuværende tidspunkt.